Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 544/12/5502	Čadca, 17.8.2012
EEČ : 2-37-158-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, XXXXX, Slovensko
1.  dňa 14.05.2012 v dobe o 10:30 hod. v meste XXXXX, v bytovom dome č. 1499, na prízemí vo výťahu, po tom ako sa stretol s XXXXX, začal sa jej vyhrážať, že ak s ním nebude žiť, tak ju zareže nožom, následne ju otvorenou dlaňou udrel po tvári a dvakrát ju kopol do ľavej nohy, čím jej spôsobil zranenie, ktoré si vyžiadalo lekárske ošetrenie,
2. v presne nezistený deň na začiatku mesiaca marec 2012 v meste XXXXX, v bytovom dome č. 1499, v byte XXXXX sa tejto vyhrážal slovami „ja ťa aj tak raz zarežem, pričom v ruke držal kuchynský nôž o dĺžke asi 20 cm, následne ju nožom bodol do stehna pravej nohy, čím jej spôsobil bodnú ranu o hĺbke asi 1 cm a po tomto na ňu zakričal buď rada, že som ťa nepichol do brucha, alebo krku.
lebo je trestné stíhanie neprípustné podľa § 9 odsek 1 písmeno d Trestného poriadku
Odôvodnenie:
Uznesením povereného príslušníka OO PZ XXXXX pod ČVS:ORP-655/KK-CA-2012 zo dňa 12.06.2012 bolo podľa § 199 ods.1 Tr. por. začaté trestné stíhanie a zároveň podľa § 206 ods.1 Tr. por. vznesené obvinenie XXXXX pre prečin nebezpečného vyhrážania podľa § 360 odsek 1, odsek 2 písmeno a) Trestného zákona, na tom skutkovom základe, ako je uvedené vo výrokovej časti tohto uznesenia.
      V priebehu vyšetrovania bolo ďalej zistené, že obvinený XXXXX dňa 07.08.2012 zomrel v meste XXXXX. Zároveň Matričný úrad mesta XXXXX vydal úmrtný list, ktorého úmrtie je zapísané vo zväzku č. 27, ročník 2012, strana 155, poradové číslo 448.   
        V tejto súvislosti poukazujem na ustanovenie § 9 odsek 1 písmeno d) Trestného poriadku, podľa ktorého trestné stíhanie nemožno začať a ak bolo už začaté, nemožno v ňom pokračovať a musí byť zastavené, proti tomu kto zomrel alebo bol vyhlásený za mŕtveho. 
     Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné s poukazom na ustanovenie § 9 odsek 1 Trestného poriadku.. 
     Vzhľadom na to, že páchateľ, obv. XXXXX dňa 07.08.2012 zomrel, nie je možné v trestnom stíhaní vedenom voči jeho osobe pokračovať a trestné stíhanie musí byť zastavené a preto som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor